**ВЪТРЕШНИ ПРАВИЛА**

**ЗА ОРГАНИЗАЦИЯТА НА ДЕЙНОСТТА НА КОМИСИЯТА ПО АТЕСТИРАНЕТО И КОНКУРСИТЕ КЪМ СЪДИЙСКАТА КОЛЕГИЯ**

**ОБЩИ ПОЛОЖЕНИЯ**

Чл. 1. С тези правила се уреждат организацията на дейността и редът на работа на Комисията по атестирането и конкурсите към Съдийската колегия (наричана по-долу Комисията), основаващи се на Закона за съдебната власт и Правилата за работа на Съдийската колегия, приети с решение по протокол № 7 от 07.06.2016 г., както и Правилника за организация на дейността на Висшия съдебен съвет и неговата администрация.

Чл. 2. При изпълнение на правомощията си Комисията се ръководи от принципите на законност, съразмерност, истинност, равенство, самостоятелност и безпристрастност, бързина, достъпност, публичност и прозрачност, последователност и предвидимост.

**СЪСТАВ, ПРАВОМОЩИЯ И ФУНКЦИИ НА КОМИСИЯТА ПО АТЕСТИРАНЕТО И КОНКУРСИТЕ**

Чл. 3. (1) *(изм. и доп. с решение на СК на ВСС по пр. № 2 от 22.01.2019 г. и пр. № 16 от 19.05.2020 г.)[[1]](#footnote-1)* Комисията се състои от 10 (десет) членове - 5 (петима) членове на Съдийската колегия на ВСС, избрани от нея, 4 (четирима) действащи съдии, избрани пряко от Пленума на Върховния касационен съд със специализация по материя: 2 (двама) съдии със специализация по гражданско право, 1 (един) съдия със специализация по наказателно право и 1 (един) съдия със специализация по търговско право, както и 1 (един) действащ административeн съдия, избран пряко от Пленума на Върховния административен съд.

(2) Членовете на Комисията по атестирането и конкурсите при Съдийската колегия, избрани от действащи към момента на избора съдии, следва да отговарят на посочените критерии:

1. да притежават ранг или да заемат длъжност съдия във Върховен касационен съд или Върховен административен съд;

2. да не са административни ръководители или техни заместници;

3. да нямат наложени дисциплинарни наказания;

4. да нямат висящи дисциплинарни производства;

5. да не навършват 65-годишна възраст по време на мандата им;

6. да не се намират в конфликт на интереси по отношение на лица или дейности, касаещи изпълнението на функциите на комисията;

7. в случай на участие в конкурс за преместване или за повишаване в длъжност, същият следва да е преминал фазата на изготвяне и обявяване на резултатите от класирането на интернет страницата на Висшия съдебен съвет.

(3) *(изм. и доп. с решение на СК на ВСС по пр. № 16 от 19.05.2020 г.)[[2]](#footnote-2)* Членовете на Комисията по атестиране и конкурси към Съдийската колегия на ВСС, избрани от действащи към момента на избора съдии съгласно чл. 37, ал. 4 от ЗСВ, изпълняват задълженията си за срок от 1 година, без откъсване от работата, при намалена натовареност до 50 %, считано от избирането им с решение на Съдийската колегия на ВСС.

Чл. 4. (1) Комисията по атестиране и конкурси:

1. **предлага** на Съдийската колегия проекти на решения за:

а/ броя на съдиите, административните ръководители и техните заместници;

б/ откриване и провеждане на конкурсни процедури;

в/ назначаване, преместване, повишаване в длъжност или в ранг и освобождаване на съдии;

г/ назначаване и освобождаване на административни ръководители и на техните заместници, с изключение на председателите на ВКС и ВАС;

д/ процедурните правила за избор на административни ръководители;

е/ придобиване и възстановяване на статут на несменяемост на съдии.

2. *(изм. и доп. с решение на СК на ВСС по пр. № 16 от 19.05.2020 г.)* **провежда атестиране по чл. 196 от ЗСВ, както следва:**

а/ предварително атестиране;

б/ атестиране за придобиване на статут за несменяемост;

в/ периодично атестиране;

г/ извънредно атестиране.

3. **обсъжда:**

а/ *(изм. и доп. с решение на СК на ВСС по пр. № 16 от 19.05.2020 г.)* предложенията по чл. 38, ал. 4 и ал. 5 от ЗСВ, заедно с приложенията към тях и становището на Комисията по професионална етика, съгласно чл. 37, ал. 9 от ЗСВ и ги внася за разглеждане от Съдийската колегия с мотивирано писмено становище по всяко от тях.

4. **разглежда** писма, становища и др. материали, свързани с правомощията по т. 1 - 3.

5. **внася** в Съдийската колегия предложения за:

а/ участие на съдии в международното правно сътрудничество;

б/ участие на членове на Колегията в работата и инициативите на Европейската мрежа на съдебните съвети, както и в дейността на други международни съдийски асоциации, на които България е член.

**ОРГАНИЗАЦИЯ НА ДЕЙНОСТТА НА КОМИСИЯТА ПО АТЕСТИРАНЕТО И КОНКУРСИТЕ**

Чл. 5. (1) *(изм. и доп. с решение на СК на ВСС по пр. № 16 от 19.05.2020 г.)* Комисията по атестирането и конкурсите избира председател, който е изборен член от Съдийската колегия на ВСС, както и заместник – председател между членовете си.

(2) *(изм. и доп. с решение на СК на ВСС по пр. № 36 от 05.11.2019 г.)* Решението за избор на председател и заместник-председател се взема с явно гласуване и с мнозинство повече от половината от утвърдените с решение на Съдийската колегия на Висшия съдебен съвет членове на Комисията.

(3) *(изм. и доп. с решение на СК на ВСС по пр. № 16 от 19.05.2020 г.)* Председателят организира работата на комисията, утвърждава дневен ред на заседанията й и ги ръководи. При отсъствие на председателя, правомощията му се изпълняват от заместник-председателя, а при негово отсъствие, от друг член на Комисията, определен по старшинство, съобразно продължителността на юридическия стаж.

Чл. 6 (1) Комисията се подпомага от експерти и технически сътрудници от АВСС, които се определят със заповед на главния секретар на Висшия съдебен съвет, след съгласуване с председателя на Комисията.

(2) Експертите към Комисията подготвят за доклад на членовете на Комисията преписките по точките от дневния ред, предоставят постоянна информация и справки по поставени конкретни въпроси във връзка с конкурсите, атестирането и кариерното израстване на магистратите, обобщават и докладват практиката на Върховния административен съд, свързана с обжалване решения на Колегията във връзка с атестирането на съдиите и придобиване на статут за несменяемост.

(3) *(предишна чл. 8, ал. 2, изм. и доп. с решение на СК на ВСС по пр. № 16 от 19.05.2020 г.)* Постъпилите преписки се окомплектоват, проверяват се за пълнота и редовност на документите по тях и се докладват с кратко становище на председателя за разпределение или включване в дневния ред.

(4) *(предишна чл. 8, ал. 3 - решение на СК на ВСС по пр. № 16 от 19.05.2020 г.*) При непълнота или нередовност на документите по преписката, по разпореждане на председателя на Комисията, се изискват необходимите документи преди внасянето им за разглеждане на заседание на Комисията.

Чл. 7. *(отм. с решение на СК на ВСС по пр. № 16 от 19.05.2020 г.).*

Чл. 8. *(отм. с решение на СК на ВСС по пр. № 16 от 19.05.2020 г.).*

Чл. 9. *(изм. и доп. с решение на СК на ВСС по пр. № 16 от 19.05.2020 г.)* Комисията може да изисква становища, справки и друга информация от органите на съдебната власт, от магистрати и от други лица по въпроси, касаещи правомощията й.

Чл. 10. Комисията осъществява взаимодействие с другите постоянни комисии към Съдийската колегия и/или Висшия съдебен съвет и им препраща материали от тяхната компетентност.

Чл. 11. (1) Комисията изготвя и приема годишна програма за работата си, в която конкретизира дейностите си по съответните приоритети и планираните за следващата година процедури по атестиране и конкурси, които се обявяват на интернет страницата на ВСС.

(2) В края на едногодишния мандат на избраните по реда на чл. 37, ал. 5 от ЗСВ членове, Комисията изготвя и приема отчет за дейността си, който се внася в заседание на Колегията и се публикува на интернет страницата на ВСС.

**ЗАСЕДАНИЯ НА КОМИСИЯТА И ОФОРМЯНЕ НА АКТОВЕТЕ**

Чл. 12. (1) *(изм. и доп. с решение на СК на ВСС по пр. № 16 от 19.05.2020 г.)* Комисията провежда редовни заседания всеки понеделник или извънредни заседания по предварително утвърдения дневен ред. Заседания на комисията се свикват по искане на нейния председател или на не по-малко от 2 (двама) от нейните членове.

(2) *(изм. и доп. с решение на СК на ВСС по пр. № 16 от 19.05.2020 г.)* Дневният ред за заседанията на Комисията се утвърждава от председателя на комисията. Когато заседанията се провеждат по искане на 2 (двама) от членовете на комисията, те предлагат дневния ред на заседанието.

(3) Проектът на дневен ред се подготвя от техническите сътрудници, въз основа на постъпилите предложения, заявления или материали, а след утвърждаването му от председателя на Комисията, по всяка точка от дневния ред в електронната система на ВСС се прилагат съответните материали, след съгласуване с експертите.

(4) Дневният ред се съобщава на членовете не по-късно от един работен ден преди заседанието и се обявява на интернет страницата на ВСС.

(5) *(изм. и доп. с решение на СК на ВСС по пр. № 16 от 19.05.2020 г.)* На членовете на Комисията, дневният ред и материалите могат да се изпращат и в електронен вид, по електронна поща.

(6) Допълнения и изменения в предварително обявения дневен ред могат да се правят по изключение до започване на заседанието от всеки член на комисията, като се мотивира необходимостта и неотложността.

Чл. 13 (1) *(изм. и доп. с решение на СК на ВСС по пр. № 36 от 05.11.2019 г.)* Комисията заседава, ако присъстват повече от половината от утвърдените с решение на Съдийската колегия на Висшия съдебен съвет членове от състава.

(2) Заседанията на Комисията се ръководят от председателя, който докладва материалите по дневния ред.

(3) Постъпилите предложения, заявления, материали във връзка с атестиране, конкурсни процедури или повишаване на място в по-горен ранг, включени в дневния ред, ведно с приложените материали могат да се докладват и от други членове на Комисията.

(4) Председателят може да възложи за доклад материали по дневния ред и на експертите.

(5) *(изм. и доп. с решение на СК на ВСС по пр. № 16 от 19.05.2020 г.)[[3]](#footnote-3)* Преписките за атестиране се разпределят съобразно материята и при спазване на изискванията за равномерност.

(6) *(отм. с решение на СК на ВСС по пр. № 16 от 19.05.2020 г.)[[4]](#footnote-4).*

(7) На заседанията на Комисията могат да присъстват без право на глас членове на Съдийската колегия.

(8) По решение на Комисията, на заседанията могат да се канят и изслушват и лица, които имат отношение към разглеждания въпрос. Поканените да присъстват на заседанието могат да участват в дискусията и да представят справки по обсъжданите проблеми. Те се вписват и в протокола.

Чл. 14. (1) Решенията на Комисията се вземат с явно гласуване, с мнозинство повече от половината от присъстващите и се мотивират.

(2) Докладите по чл. 173, ал. 9 от ЗСВ се вземат с мнозинство 2/3 от всички членове.

Чл. 15 (1) *(изм. и доп. с решение на СК на ВСС по пр. № 16 от 19.05.2020 г.)* За заседанието на Комисията се изготвя кратък протокол, в който се отразяват присъствалите членове, взетите решения и мотивите към тях, както и резултатите от гласуването.

(2) Протоколът се изготвя и оформя от техническите сътрудници към комисията, които го парафират и се подписва от председателстващия заседанието на Комисията. Преди подписването му същият се предоставя за проверка на експертите към Комисията.

(3) Протоколите от заседанията се съхраняват от техническите сътрудници на хартиен носител, съобразно Вътрешните правила за документооборота, както и на електронен носител, като се публикуват във вътрешната електронна мрежа за обмен на съобщения.

(4) Протоколите от заседанията на Комисията се публикуват на интернет страницата на ВСС, след писмено разпореждане на председателя на Комисията.

(5) Актовете на Комисията, писма и други материали, свързани с решенията й се подписват от председателя или заместник-председателя на Комисията.

Чл. 16 (1) *(отм. с решение на СК на ВСС по пр. № 16 от 19.05.2020 г.).*

(2) *(отм. с решение на СК на ВСС по пр. № 16 от 19.05.2020 г.).*

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Настоящите правила за организацията на дейността на Комисията по атестирането и конкурсите към Съдийската колегия са приети на основание чл. 37, ал. 3 от Закона за съдебната власт с решение на Съдийската колегия по протокол № 18 от 04.10.2016 г., изменени и допълнени с решения на Съдийската колегия по протокол № 36 от 20.11.2018 г., пр. № 2 от 22.01.2019 г., пр. № 36 от 05.11.2019 г., пр. № 16 от 19.05.2020 г. и влизат в сила от датата на приемането им. Публикуват се на интернет страницата на Висшия съдебен съвет.

§2. *(Нова* - *решение на СК на ВСС по пр. № 16 от 19.05.2020 г.)* Измененията на разпоредбите на чл. 3, ал. 1 и 3 и чл. 13, ал. 5 и 6 влизат в сила в осеммесечен срок от влизане в сила на ЗИД на ЗСВ (обн. в ДВ, бр. 11/07.02.2020 г.).

1. Виж §2 от ПЗР – нов; [↑](#footnote-ref-1)
2. Виж §2 от ПЗР – нов; [↑](#footnote-ref-2)
3. Виж §2 от ПЗР – нов; [↑](#footnote-ref-3)
4. Виж §2 от ПЗР – нов; Предишен текст на чл.13, ал.6 : „ чл.13, ал.6. В случай, че атестираният съдия е разглеждал различен вид дела или работи в орган на съдебната власт без специализация, като членове на атестационния състав се включват членове на комисията от различна материя.“ [↑](#footnote-ref-4)